钦定古今图书集成/明伦汇编/宫闱典/第127卷 > 平季
## 钦定古今图书集成/明伦汇编/宫闱典/第127卷 > 平季

按《魏书阉官传》：“季字稚穆，燕国蓟人。祖济，武威太守。
父雅，州秀才，与沙门法秀谋反，伏诛。季坐腐刑，入事
宫掖。久之，除小黄门。以忤旨出为潞县令，不拜，仍除
奉朝请。灵太后反政，授宁朔将军、长水校尉，领黄门
令，转前军将军，中给事中。时四方多事，太后每令季
出使于外，后慰劳西军，还至潼关，华州羌人舜明等”
据崄作逆，都督姜道明不能进讨。会舜明遣十馀人
诈降，入道明军。〈阙〉遂散，出为新兴太守。肃宗崩，与尔
朱荣等议立庄帝。庄帝即位，起拜平北将军、肆州刺
史。寻除抚军将军、中侍中。以参谋之勋，封元城县开
国侯，食邑七百户，仍加金紫光禄大夫、幽州大中正。
寻摄燕安平营中正。前废帝以为车骑将军、右光禄
大夫，中侍中如故。永熙中，加骠骑将军。季遇疾，诏遣
使存问。三年九月，卒。天平初，赠使持节、都督《幽燕安
平》四州诸军事、仪同三司、幽州刺史，中侍、中、将军、侯
如故。初，季以兄〈阙〉叔良为袭季爵。卒，子世胃袭。齐受
禅，例降。